Polkuretki 14.10.2007
Huovinretkellä patikoi 919
SUKSILLAKIN OLISI OLLUT KÄYTTÖÄ
Huovinretken 45. Polkuretki myöhästyi tasan vuorokaudella. Lauantain loistava syyssää vaihtui sunnuntaina puolelta päivin vesisateeksi. Säätieteilijät olivat juonessa mukana ja mainostivat matalapainetta koko loppuviikon.
Jälleen kerran sunnuntain aamuvirkut pääsivät ulkoilemaan hienoissa olosuhteissa. Poutaista happea riitti kaikille, ruska viihtyi ainakin puissa silmiä hivellen ja askel veti kimmoisassa harjumaastossa.
Keskipäivällä alkoi kuitenkin tihkuttaa. Väliin ropisi reippaastikin ja lähtijävirta tyrehtyi. Pikagallupin tulos oli kaksijakoinen; pienet sadepisarat vain piristivät tai oli ikävää kulkea hartiat märkinä. Mutta silloin onnekkaimmat olivat jo kuuma mehumuki kädessä maalissa.
Aivan kuten ratamestari Ari-Pekka Pitkänen oli ennustanut, loppuviikolla satanut lumi ei ehtinyt kokonaan häipyä harjujen notkelmista. - Sitä valkoista olisi riittänyt suksillekin, sauvat kun olivat jo mukana, vitsailtiin.
Polkuretken osanottajamäärä jäi reippaasti alle keskiarvojen. Mukana oli yhteensä 919 kuntoilijaa, joille sään oikkuilut eivät vauhtia vähentäneet eikä matkaa lyhentäneet. Säkylästä starttasi 618, Vampulasta 166 ja Virttaalta 135 lenkkeilijää. Verrattuna kotikunnan asukkaisiin Vampula oli taas paikallaan prosenttiluvulla 4.30, sitten Säkylä 2.20 ja Alastaro 1.65. Varhaisaamun rankka sadekuuro pelästytti säkyläläiset, jotka päihittivät Loimaan vain viidellä kulkijalla. Loimaalaisten vertailuluku oli 0.78
Matkoista suosituin oli 15 km, jonka taivalsi 382 henkeä. Kovakuntoisin ehätti runsaaseen 50 kilometriin.